LV Eiropas Savienības Oficiālais Vēstnesis C 309/3

KOMISIJAS ATZINUMS

(2008. gada 27. novembris),

piemērojot 7. pantu Eiropas Parlamenta un Padomes Direktīvā 98/37/EK par aizliegumu, ko Ungārijas iestādes ir noteikušas attiecībā uz elektrisko triecienurbjmašīnu, kuras preču zīme ir REDLINE MD-2007-140

(Dokuments attiecas uz EEZ)

(2008/C 309/02)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar CE marķējumu, tās var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 23. jūlijā paziņoja Eiropas Komisijai par to, ka tās aizliedz laist tirgū pārnēsājamu RL/ID0955-910 tipa elektrisko rokas triecienurbjmašīnu, kuras preču zīme ir REDLINE. Triecienurbjmašīnas ražotājs ir Yongkang Zhengda Industrial Co. Ltd., Gushan Town, Yongkang, Zhejiang, 321307, Ķīna, un izplatītājs — Baumann Hungary Kft., H-1162 Budapest, János utca 118, Ungārija.

Dokumentācijā, ko nosūtīja Eiropas Komisijai, bija iekļauti šādi dokumenti:

— 2004. gada 15. decembra sertifikāts Nr. 04SHW2481-01, kuru izsniedza Intertek Deutschland GmbH Z1JE-KZ2-16B tipa triecienurbjmašīnai, piešķirot tai “GS” zīmi;

— 2004. gada 1. decembra sertifikāts Nr. JSH0411181 un 2004. gada 15. decembra sertifikāts Nr. 432960, kuru izsniedza Intertek ETL SEMKO, Šanhaja, tādam pašam triecienurbjmašīnas tipam (Z1JE-KZ2-16B).

— Yongkang Zhengda Industrial Co.2006. gada 18. jūnija deklarācija, ar ko apliecina, ka Z1JE-KZ2-16B tipa triecienurbjmašīna ir līdzvērtīga RL/ID0955-910 tipa ražojumam, uz ko attiecas Ungārijas pasākumi.

— EK 2006. gada 11. augusta atbilstības deklarācija, kuru izrakstīja Baumann Hungary Kft., atsaucoties uz sertifikātu Nr. JSH0411181.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka triecienurbjmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (saistībā ar atsauci uz specifikācijām saskaņotajos Eiropas standartos EN 60745-1:2003 — Ar elektromotoru darbināmi rokas darbarīki — Drošība — 1. daļa: Vispārīgas prasības un EN 60745-2-1:2003 — Ar elektromotoru darbināmi rokas darbarīki — Drošība — 2-1. daļa: Īpašas prasības urbjmašīnām un triecienurbjmašīnām):

1.5.1. Elektroenerģijas pievads un 1.5.6. — Ugunsdrošība

Ražojums rada ugunsdrošības risku nenostiprinātas iekšējās elektroinstalācijas dēļ, kas var izraisīt īssavienojumu.

1.5.6. Ugunsdrošība

Termālās testēšanas laikā mašīna aizdegās, radīja dūmus un tad pārstāja darboties.

3. Komisijas atzinums

Komisija, 2007. gada 15. novembrī nosūtot vēstuli uzņēmumam Baumann Hungary Kft., kas bija parakstījis EK atbilstības deklarāciju, aicināja paust nostāju par Ungārijas iestāžu noteikto aizliegumu.

Komisija 2007. gada 15. novembrī rakstiski informēja arī Intertek ETL SEMKO, Šanhaja, un Intertek Deutschland GmbH, kas ir izsnieguši atbilstības sertifikātus Z1JE-KZ2-16B tipa triecienurbjmašīnai, par kuru apgalvots, ka tā ir līdzvērtīga RL/ID0955-910 tipa triecienurbjmašīnai, uz ko attiecas Ungārijas pasākumi.

Līdz šim atbilde nav saņemta.

Ievērojot pieejamo dokumentāciju, Komisija uzskata, ka Ungārijas iestādes ir pierādījušas ka mašīna, uz kuru attiecas ierobežojoši pasākumi, neatbilst iepriekšminētajām būtiskajām veselības aizsardzības un drošības prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.